“ทรีนีตี้”แนะลงทุนสินทรัพย์ดิจิทัล 1-5 % รับมือภาวะศก.ถดถอย
“ทรีนีตี้”แนะลงทุนสินทรัพย์ดิจิทัล 1-5 % รับมือภาวะศก.ถดถอย
28 ก.ย. 2563

ดร.วิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ ทรีนีตี้ จำกัด เปิดเผยในงาน FUTURE IS NOW! จัดโดย Bitkub สตาร์ทอัพด้านบล็อกเชนอันดับ 1 ของไทยพันธมิตรของทรีนีตี้ ว่า จากนี้ไปการลงทุนในสินทรัพย์ดิจิทัลจะเข้ามามีบทบาทในการลงทุนมากขึ้น การ Asset Allocation หรือจัดสรรเงินลงทุน
โดยใช้บิทคอยน์เป็นส่วนหนึ่งของการกระจายความเสี่ยงของพอร์ตการลงทุนจะเป็นเรื่องสำคัญ ซึ่งทางทรีนีตี้ได้แนะนำให้มีการลงทุนในบิทคอยน์ หรือสินทรัพย์ดิจิทัลประมาณ 1-5 % ของพอร์ตการลงทุนรวม เพราะการลงทุนในบิทคอยน์ในปัจจุบันบันมีค่าความผันผวนที่ปรับตัวลดลงเหลือเพียง 50% จากเมื่อปีก่อนอยู่ที่ 95% ขณะที่หากดูผลตอบแทนการลงทุนพบว่าสามารถสร้างผลตอบแทนที่ดีกว่า นับจากต้นปีถึงปัจจุบันการลงทุนบิทคอยน์ให้ผลตอบแทนกว่า 14.5%
นอกจากนี้ยังเชื่อว่าในอนาคตการเข้าลงทุนในบิทคอยน์จะเริ่มมีสัดส่วนมากขึ้น ถือเป็นการลงทุนในอนาคต เนื่องจากราคาบิทคอยน์มีความสัมพันธ์กับราคาสินทรัพย์อื่นที่ค่อนข้างน้อย จึงเหมาะสมกับการ Diversification ให้ลูกค้าลงทุนในสัดส่วน 1-5% เท่านั้น ในภาวะที่การลงทุนทั่วโลกยังคงผันผวนจากวิกฤติโควิด-19 ทำให้เศรษฐกิจโลกถดถอย
อีกทั้งธนาคารกลางสหรัฐยังคงใช้นโยบายดอกเบี้ยต่ำทำให้ผลตอบแทนจากดอกเบี้ยติดลบ การลงทุนในสินทรัพย์อื่น ๆ เช่นทองคำ และบิทคอยน์ จะได้รับผลตอบแทนเพิ่มขึ้น
ดร วิศิษฐ์ กล่าวว่า ทรีนีตี้มีเป้าหมายชัดเจนว่าจะทำหน้าที่เป็นสะพานเชื่อมการลงทุนจากการลงทุนแบบดั้งเดิม สู่การลงทุนในสินทรัพย์ดิจิทัล มากขึ้น เพราะถือเป็นการลงทุนในอนาคต โดยตั้งเป้าหมายจะนำลูกค้าของบริษัทที่มีอยู่กว่า 10,000 บัญชี ให้เข้ามาเรียนรู้การลงทุนในสินทรัพย์ดิจิทัลประมาณ 1,000 บัญชี
“ทรีนีตี้ศึกษาการลงทุนในเศรษฐกิจและสินทรัพย์ดิจิทัลมา 4-5 ปี แล้ว เราเห็นว่าเศรษฐกิจดิจิทัลจะเป็นตัวขับเคลื่อนเศรษฐกิจ เชื่อมโยงลงทุนแบบดั้งเดิมสู่โลกใหม่ ที่สำคัญสะพานนี้จะต้องถูกค้ำด้วยความรู้ ความเข้าใจ การที่เราได้ร่วมกับ Bitkub จะทำให้การเข้าสู่โลกการลงทุนแบบใหม่ทำได้ดีมากขึ้น จากที่เรามีความเชี่ยวชาญในการลงทุนแบบดั้งเดิมทุกรูปแบบ ทั้งหุ้น ตราสารหนี้ รวมทั้งการนำบริษัทเข้ามาระดมทุนในตลาดหลักทรัพย์ฯ” ดร.วิศิษฐ์ กล่าว
ดร.วิศิษฐ์ กล่าวว่า ในอนาคตการระดมทุนของธุรกิจอาจไม่จำเป็นต้องนำบริษัทเข้าจดทะเบียนในตลาดหลักทรัพย์ฯ แต่สามารถนำกระแสเงินสด ค่าเช่า โฉนด มาทำระดมทุนผ่านโทเคนได้ ซึ่งถือว่าเป็นการเปลี่ยนโลกของการระดมทุนและลงทุนอย่างมาก
ทรีนีตี้เป็นหนึ่งในพันธมิตรของ Bitkub ร่วมเปิดตัวโครงการ $FANS (Fans Token) บนเทคโนโลยีบล็อกเชนที่ร่วมทำกับยูทูบเบอร์ชั้นแนวหน้าของเมืองไทยที่มีผู้ติดตามรวมกันมากกว่า 40 ล้านบัญชี ได้แก่ บี้เดอะสกา (Bie The Ska), เก๋ไก๋ สไลเดอร์ (Kaykai Salaider), สไปรท์เดอร์ (SpriteDer SPD), คิวเทอปป้า (Kyutae Oppa) และช่องวีอาร์โซ (VRZOchannel) ประกาศออกเหรียญคริปโตแจกฟรีให้แฟนๆ เป็นเจ้าของร่วมกัน